Wraakbesteding - Jou Geld | Solidariteit WêreldJou Geld | Solidariteit Wêreld
Tuis › Artikels › Wraakbesteding
Na 'n jaar van inperking het die tyd aangebreek vir meeste mense om hulself te vergoed en te troos vir die ontberinge en om wraak te neem op alles wat hulle ontsê is. Hoewel 'n groot deel van die bevolking verarm het in hierdie tyd, het die inperking en tuiskantoor vir sommige finansiële voordele meegebring, soos om 'n som geld te kon spaar wat hulle normaalweg sou bestee het aan gereelde uiteet, nuwe klere, brandstof of daardie beplande oorsese skivakansie.
Met die nasionale en internasionale inentingsprogram wat vorder, is daar ook die vooruitsig dat die wêreld sal kan terugkeer na die vorige normale waar sosialisering en uitgaan na luukse restaurante weer die norm sal word en mense – vroue veral – is nou gereed om uit te gaan. Die versoeking is groot om nuwe gehalteklere, luukse handelsmerkbykomstighede en ontwerpersklere aan te skaf. 'n Voorbeeld hiervan is waar die Sjinese verbruikersbesteding rekordsyfers behaal het nadat hul inperking opgehef is; Hermes, 'n modewinkel, het in een dag $2,7 miljard verdien. Dit wil blyk uit die Amerikaanse verbruikerspatroon dat die nuwe modewending is na glans- en luukse handelsmerkbykomstighede asook ontwerpersklere, wat 'n belegging is eerder as die goedkoper ontspanningsdrag van die tuiskantoor en dit wil voorkom asof die Suid Afrikaanse verbruiker ook hierdie tendens gaan volg.
Dit is nie net 'n sielkundige soeke na geregtigheid na 'n jaar van inperking nie maar ook 'n beweging weg van die vorige era van oorverbruik van wat ons eet en koop en hoe ons leef. Dit was 'n dekade van oordadigheid, van te veel TV en te veel klere wat vervaardig is deur sweetwinkels en onderbesoldigde werkers. Daar het ook 'n bewuswording posgevat oor die etiese implikasies en humanitere krisis rondom die aanskaf van goedkoop, vinnige modes. In plaas van 'n kas splinternuwe klere bestaande uit goedkoopvervaardigde klere, is die nuwe wraakbesteding om te belê in gehalteklere en bykomstighede wat 'n handelsmerk dra.
Soos besteders gereed maak om winkels te besoek, net so maak die winkelsentrums gereed om hulle te ontvang en banke maak gereed om meer geld uit te leen.
Dit is nou die tyd om versigtig met jou besteebare inkomste te werk; hier volg 'n paar wenke:
Skep 'n noodfonds of hersien jou bestaande noodfonds voordat jy bestee op nienoodsaaklike items. Vul jou pensioenfonds aan. Betaal jou kredietkaartskuld. Spaar steeds geld vir 'n toekomstige groot uitgawe soos studiegeld of 'n huis- of motorpaaiement.
Skep 'n begroting en bly daarbinne, en weet waaraan jy jou geld gaan bestee.
Beplan nou vir wat jy gaan aanskaf sodra die inperking verlig word en die inentingsprogram voltooi is. Deur te beplan, beskerm jy jouself teen oorbesteding of verkeerde besteding.
Verhoed oorbesteding of besteding aan items waarvoor jy nie nou begroot het nie deur kontant te betaal.
Tref 'n duidelike onderskeid tussen dít wat jy werklik nodig het en wat jy net wil hê. Stel 'n limiet op wat jy bereid is om aan 'n item te bestee.
'n Bloombergopname het gevind dat Amerikaners $1,7 triljoen gespaar het wat nou bestee gaan word. Hoeveel kan jy bestee? Vergelyk jou besteding met jou uitgawes sedert 2019–20 en bepaal waarop jy nie nou hoef te bestee nie – byvoorbeeld, indien jy steeds van die tuiskantoor af gaan werk, gaan jou brandstofbesparing 'n aanduiding wees van hoeveel meer jy mag bestee. Indien jy graag iets wil doen wat jy nie voorheen kon doen nie, soos by 'n gimnasium aan te sluit, moet jy daardie toekomstige uitgawe ook inreken by jou begroting vir 2021–2022.
Kyk na wat jy nie meer nodig het nie, soos subskripsiegeld of 'n tweede selfoonkontrak en voeg daardie fondse by jou wraakbestedingsgeld.
Skep vir jou 'n wraakbestedingsfonds afsonderlik van jou noodsaaklike spaargeld. Skuif fondse wat nie spesifiek bedoel is vir spaar nie na jou wraakfonds. Jy sal dan nie skuldig voel om uit hierdie nuwe fonds geld te onttrek vir troosaankope nie.
Gebruik punte wat jy op gasvryheidskaarte by supermarke, op jou kredietkaart of by jou mediese fonds of lugredery opgebou het om 'n hupstoot te gee aan daardie luukser items wat jy wil aanskaf.
Hou by die 30-dae-reël wanneer jy groot items soos 'n motor wil aankoop; gee jouself 30 dae om finaal te besluit of jy dit wil aanskaf.
Prioritiseer jou behoeftes – jy kan nuwe klere nodig hê maar beplan en prioritseer wat jy nodig het.
Spandeer geld op dinge wat jou waardes reflekteer. Indien die samekoms met vriende by 'n restourant of 'n naweek in die natuur vir jou waardevol is, spandeer dan geld daarop.
As jy in die verlede oorbestee het, vra jouself af hoekom jy dit gedoen het – was jy gestres, onder groepsdruk, het jy iemand probeer beïndruk, 'n sielkundige leemte probeer vul? Vergewe jouself vir daardie indiskresies maar wees bewus daarvan wanneer jy nou gaan geld bestee.
Lauren Phillips. 25 Februariey 2021 https://www.realsimple.com/work-life/money/saving/revenge-spendingadvertisement
Ben Gran. Forbes. https://www.forbes.com/advisonking/balancing-pent-up-consumer-demand-with-savings-goa
Holly Johnson Mar 31, 2021,08:10am. Forbes.
Ryan Derousseau 22 Maart 2021. Forbes. https://www.forbes.com/sites/blakemorgan/2021/03/22/customers-are-ready-to-back-with-covid-revenge-shopping